Te kꞌu riꞌ ri Jesús xel bꞌi chilaꞌ,
xeꞌ pa Judea junam kukꞌ ru tijoxelabꞌ.
Naj kꞌut xkanaj na chilaꞌ kukꞌ ri e areꞌ,
xubꞌan kꞌu qasnaꞌ.
Ri tat Juan xuqujeꞌ tajin kubꞌan qasnaꞌ pa Enón,
chunaqaj ri Salim,
jawijeꞌ kꞌo wi kꞌia joron.
Xeopan ri winaq rukꞌ,
xubꞌan kꞌu ki qasnaꞌ.
Mäjaꞌ kꞌu kok ri tat Juan pa cheꞌ aretaq xbꞌantaj waꞌ.
Te riꞌ xchaptaj jun chꞌoj chkixol ru tijoxelabꞌ ri tat Juan kukꞌ jujun aj Israel chrij ri resaxik ri äwas chkij.
Xeꞌkibꞌij kꞌu che ri tat Juan:
Ajtij,
chilampe la chi ri Jun ri xkꞌoji ukꞌ la chrelbꞌal qꞌij che ri nimaꞌ Jordán,
ri Jun ri xqꞌalajisaj la chqawäch,
ri Areꞌ tajin kubꞌan qasnaꞌ kämik,
konojel kꞌu ri winaq tajin kebꞌeꞌ rukꞌ,
—xecha che.
Ri tat Juan xubꞌij chke:
Man kꞌo tä jun winaq kꞌo jas käkowin chubꞌanik,
we man yoꞌm che rumal ri Dios.
Ri ix,
qas xita riꞌ jas ri xinbꞌij,
chi man in taj ri Cristo,
xane xa in taqom loq nabꞌe chuwäch ri Areꞌ.
Pa jun kꞌulanem,
ri kꞌamowinaq bꞌi ri ali are ri ala.
Are kꞌu ri rachiꞌl ri ala ri kꞌo chilaꞌ kutatabꞌej ri ala kätzijonik,
käkikot kꞌu rukꞌ aretaq kuto.
Je kꞌu riꞌ ri in kämik sibꞌalaj kinkikotik.
Ri Areꞌ rajwaxik are känimar na u qꞌij,
are kꞌu ri in,
rajwaxik chi nojim man nim tä chik kinil wi,
—xcha ri tat Juan chke ru tijoxelabꞌ.
Ri Jun ri käpe chilaꞌ chikaj are kꞌo pa ki wiꞌ konojel.
Are kꞌu ri jun ri xaq ajuwächulew,
xuwi kutzijoj ri käbꞌantaj waral cho ruwächulew.
Are kꞌu ri Jun ri käpe chilaꞌ chikaj are kꞌo pa ki wiꞌ konojel.
Ri Areꞌ kꞌut,
are kutzijoj ri rilom,
ri u tom.
Man kꞌo tä kꞌu jun kukojo jas ri kubꞌij.
Jachin kꞌu ri kukojo,
rukꞌ waꞌ kujikibꞌa u bꞌixik chi ri Dios kubꞌij ri qas tzij.
Ri Jun ri taqom loq rumal ri Dios,
kutzijoj ru Tzij ri Dios,
rumal chi ri Dios man xaq tä jubꞌiqꞌ ri Espíritu rech Areꞌ u yoꞌm che.
Ri Dios qa Tat loqꞌ ru Kꞌojol chuwäch,
u yoꞌm kꞌu ronojel pu qꞌabꞌ.
Jachin ri käkojon che ru Kꞌojol ri Dios kꞌo u kꞌaslemal ri man kꞌo tä u kꞌisik.
Jachin kꞌu ri man kraj taj käkojon che ru Kꞌojol ri Dios,
man kꞌo tä u kꞌaslemal riꞌ,
xane ri nimalaj royowal ri Dios käpe na puwiꞌ,
käkꞌäjisax kꞌu na u wäch.